Petro na mbwa wake

﻿Petro na mbwa wake

Hapo zamani, kulikuwa na mvulana  kwa jina Petro. Alikuwa mwanafunzi  mwerevu aliyeibuka wa kwanza  darasani. Wazazi wake walijivunia kazi  yake nzuri. Lakini, Petro alitamani  kuwa na kaka, dada au hata kipenzi  cha kucheza naye.  
Siku moja, Petro alimwuliza mama,  "Ninaweza kwenda nje kucheza?  Nimekuwa nikisoma wakati huu wote.  Ningependa sasa niende nicheze na  marafiki zangu." Mamake alimjibu, "Ni  sawa! Nenda, lakini usichelewe!"  
Alipokuwa akienda uwanjani, Petro  aliona jambo lisilokuwa la kawaida.  Alimwona mbwa mdogo mwenye  madoadoa. Mbwa huyo alikuwa  amekwama shimoni na alikuwa  ameogopa. "Usiwe na wasiwasi,  sitakuumiza. Nitakusaidia," Petro  alimwambia.  
Petro alimtoa mbwa yule shimoni.  Mbwa alibweka kwa furaha, akacheza  cheza na kumlamba Petro. "Utakuwa  mbwa wangu," Petro alisema kwa  furaha.  
Mbwa alikimbia akaenda mbali na  Petro. Marafiki za Petro walipomwona  mbwa akiwakaribia, walisema, "Mbwa  huyu anaweza kutuuma." Walimpiga  kwa mawe. Petro alipowaona,  alikimbia akiwapigia kelele waache  kufanya hivyo.  
Marafiki wale hawakumsikia Petro.  Mbwa alikimbia haraka alivyoweza ili  kuyaokoa maisha yake. Alijificha ili  wavulana wale waliokuwa  wakimfukuza wasimwone.  Hawakumpata.  
Marafiki wa Petro walirudi uwanjani  na kumkuta Petro akiwa analia. "Kuna  nini?" mmoja wao aliuliza.  "Mlimfukuza mbwa wangu!" Petro  alieleza. Walishangaa na kusema,  "Hatukujua kwamba yule alikuwa  mbwa wako. Tunakuomba radhi.  Twende tumtafute."  
"Hakuna maana ya kufanya hivyo.  Hatutawahi kumpata," Petro alisema  kwa huzuni. "Ndiyo, tutampta. Amka  twende, tutampata mbwa wako.  Tusipoteze matumaini," marafiki zake  walimfariji.  
Petro na marafiki zake walimtafuta  mbwa kwa muda mrefu hadi  wakachoka. Hatimaye, Petro alisema,  "Kuna sehemu moja ambapo anaweza  kuwa amejificha. Tusipompata huko,  sitamtafuta tena. Twendeni mtoni."  
Mbwa alipowaona wavulana wakija,  aliogopa tena. Aljaribu kuvuka mto  lakini vilevile aliyaogopa maji. Alikuwa  karibu kuruka majini, wakati Petro  alisema, "Acha, usiruke!"  
Mbwa alipogeuka na kumwona Petro,  alimkimbilia. Petro alimkumbatia  mbwa wake naye mbwa akamlamba  usoni. "Rafiki yangu! Nilidhani  kwamba umepotea kabisa!" Petro  alilia.  
Walipokuwa uwanjani, Petro  aliwashauri marafiki zake. "Kabla ya  kuamua kutenda jambo, tafadhali  fikirieni kinachoweza kutokea.  Mnaweza kuwaumiza wenzenu."  Marafiki zake waliwaza juu ya maneno  yake kisha wakasema, "Tusamehe.  Mbwa huyu atakuwa rafiki yetu pia."


Source www.africanstorybook.org